Այդպիսի ահազանգեր են ստացվում Շիրակի մարզի Արթիկի տարածաշրջանի գյուղերից՝ Տուֆաշեն, Հայկասար, Հայրենյաց: Տուֆաշեն համայնքի ղեկավար Արտակ Եգորյանը մեզ հետ զրույցում ասաց, թե այնպես չէ, որ շտապ օգնությունը մերժում է կանչը, բայց տեղ է հասնում բավական ուշացումով: Նշված գյուղերը սպասարկում է Արթիկի շտապօգնության կայանը: «Արթիկ-Տուֆաշեն ճանապարհի երկարությունը 7 կմ է, եւ եթե շտապ օգնության մեքենան պետք է տեղ հասնի 10-15 րոպեում, գալիս է 30-40 րոպեում: Եթե ձմեռ է, խոչընդոտներն ավելի շատ են»,- փաստեց նա: Վիճակն այդպիսին է արդեն գրեթե մի ամբողջ հավերժություն: «Արդեն 25-30 տարի է՝ այդպես է: Վերջին անգամ այս ճանապարհն ասֆալտապատվել է 1982-1983 թվականներին»,- առավել հստակեցրեց Արտակ Եգորյանը: Շտապ օգնության բուժանձնակազմի ուշացումների պատճառով բարեբախտաբար՝ անդառնալի հետեւանքներ ու մահվան դեպքեր չեն եղել: «Նման բան չի եղել, Աստված չանի»,- արձագանքեց համայնքի ղեկավարը: «Փոսեր են՝ կես մետրանոց, տեղ էլ կա՝ մեկ մետրանոց: Ինչքան հնարավոր է, փոսալցում ենք անում: Թեքություն է, մի անձրեւ է գալիս, քշում, տանում է՝ շեբեն է, ավազ է: Որտեղից ինչ հայթայթում, փոսալցում ենք անում: Երեկ էլ քարի հանքից ավազ եմ բերել, որ այսօր փոսերը լցնենք: Այդ ավազն անհատույց է տրամադրվել, քանի որ հանքերը մեր տարածքում են գտնվում»,- շարունակեց նա: